ซื้อ IFEC เป้า 18 บ.อัพไซด์เกือบ 40% รับผลดีเข้า MSCI-คาดกำไรทั้งปีโตกว่า 230%
ซื้อ IFEC เป้า 18 บ.รับผลดีเข้า MSCI-กูรูคาดกำไรสุทธิทั้งปีโตกว่า 230% ณ เวลา 11.00 น.อยู่ที่ 11.30 บาท บวก 0.30 หรือ 2.73% มูลค่าการซื้อขาย 114.17 ล้านบาท
28 พ.ค. 2558

ผู้สื่อข่าวรายงานว่า ราคาหุ้น บริษัท อินเตอร์ ฟาร์อีสท์ วิศวการ จำกัด (มหาชน) หรือ IFEC ณ เวลา 11.00 น.อยู่ที่ 11.30 บาท บวก 0.30 หรือ 2.73% มูลค่าการซื้อขาย 114.17 ล้านบาท โดยเปิดตลาดที่ 11.00 บาท ระหว่างวันปรับตัวขึ้นจากระดับต่ำสุดที่ 11.00 บาท และปรับตัวขึ้นแตะระดับสูงสุดที่ 11.30 บาท
 
บล.เมย์แบงก์ กิมเอ็ง (ประเทศไทย) ระบุในบทวิเคราะห์(28 พ.ค.)ว่า แนะทยอยสะสม IFEC ราคาเหมาะสม 18.00 บาท ประเมินว่าหุ้น IFEC จะได้รับ Sentiment บวกจากการปรับน้ำหนักของดัชนี MSCI ในวันพรุ่งนี้เนื่องจากเป็น 1 ในหุ้นที่ถูกเพิ่มเข้าสู่ดัชนี MSCI Global Small Cap ที่จะมีผลบังคับใช้ในวันพรุ่งนี้
อีกทั้ง คงมุมมองเชิงบวกต่อความคืบหน้าของโครงการโรงไฟฟ้าพลังลมแห่งแรกที่ปากพนัง จ.นครศรีธรรมราช จำนวน 10 MW ซึ่งจะเป็นจุดเริ่มต้นของการผันตัวเข้าสู่ธุรกิจโรงไฟฟ้าพลังงามลม หลังการก่อสร้างมีความคืบหน้าไปมากแล้ว โดยปัจจุบันอยู่ระหว่างติดตั้งชิ้นส่วนกังหันลม คาดว่าจะเสร็จสิ้นในไตรมาส 2/58 และเริ่มจ่ายไฟ (COD) ได้ตั้งแต่ไตรมาส 3/58 เป็นต้นไป
ขณะที่มองฐานกำไรในครึ่งปีหลัง 58 ยกตัวขึ้นจากการรับรู้รายได้โครงการโซลาร์ฟาร์มในกัมพูชาแห่งแรกจำนวน 20 MW พร้อมทั้งโครงการโรงไฟฟ้าพลังลมแห่งแรกที่ปากพนัง
พร้อมคาดการณ์กำไรสุทธิปี 2558 เติบโตเพิ่มขึ้น 238% จากปีก่อน เป็น 459 ล้านบาท และเพิ่มขึ้น 282% จากปีช่วงเดียวกันของปีก่อนเป็น 1,753 ล้านบาท ในปี 2559 ทั้งนี้ IFEC จะขึ้นเครื่องหมาย XW ในสัดส่วน 4 หุ้นเดิม ต่อ 1 Warrant ในวันที่ 25 มิ.ย. เป็น Catalyst ที่รออยู่ในเดือนหน้า
ด้านเทคนิคบล.โกลเบล็ก ระบุ แนะนำซื้อเก็งกำไร IFEC แนวรับ 10.80 แนวต้าน 11.50/ 12.00 Cut loss  10.50 กราฟอยู่ในช่วงกลับตัว V shape โดยล่าสุดราคาดีดตัวผ่านกรอบ Flag และเส้น EMA 10 วันขึ้นมาเป็นทิศทางเชิงบวก พร้อมกับเครื่องมือ RSI + MACD ชี้ขึ้นเป็นสัญญาณซื้อ จึงมีแนวโน้มจะดีดตัวขึ้นต่อ 